У Ашгабаце ў другой палове 1980-х аўтару гэтых радкоў давялося сустракацца з намеснікам галоўнага рэдактара “Гызыл эсгер хакыкаты” (так называлася “Чырвонаармейская праўда” на туркменскай мове) Анакулі Мамедкуліевым. І хоць па гістарычнай храналогіі лічыцца, што газета “Гызыл эсгер хакыкаты” існавала з лістапада 1942-га па ліпень 1945 года, хацелася б прывесці наступнае сведчанне старшага палітрука Анамурада Ананурава (упершыню апублікавана ў яго кнізе “З франтавых сшыткаў”, Ашгабат, 1972 год): “Гонар арганізацыі і выдання франтавой газеты выпаў на нашу долю. Першы нумар газеты “Гызыл эсгер хакыкаты” выйшаў 31 студзеня 1942 года, а апошні — 25 мая 1944 года. Усяго за гэты час мы выпусцілі каля 90 нумароў газеты і 30 лістовак. Да канца кастрычніка 1943 года рэдакцыя складалася з двух чалавек: з пачатку арганізацыі са мной працаваў старшы лейтэнант А. Мамедкуліеў… З першага лістапада 1943 года дабавіўся яшчэ адзін работнік — старшы лейтэнант А. Д. Анабаеў. У сакавіку 1944 года прыйшлі яшчэ двое: старшы лейтэнант Т. Курбанаў і старшы сяржант З. Джумасахатаў. Акрамя Джумасахатава, які працаваў карэктарам, усе супрацоўнікі рэдакцыі мелі вялікі досвед газетнай работы”.